उत्तर प्रदेश में कोविड-19 के 19 नये मामले सामने आये, योगी ने दी सतर्कता बरतने की हिदायत
मुख्यमंत्री योगी आदित्यनाथ ने बृहस्पतिवार को कहा कि राज्य सरकार के प्रभावी प्रयासों से प्रदेश में कोरोना वायरस संक्रमण की स्थिति नियंत्रण में है। उन्होंने विभिन्न राज्यों में तेजी से बढ़ रहे कोविड-19 के मामलों के दृष्टिगत कोरोना वायरस के प्रति अतिरिक्त सतर्कता बरतने पर बल दिया।
लखनऊ: उत्तर प्रदेश में पिछले 24 घंटे में कोविड-19 के 19 नये मामले सामने आने के बाद राज्य में संक्रमितों की कुल संख्या बढ़कर 17,09,192 हो गयी है, जबकि मृतक संख्या 22,794 बनी रही क्योंकि आज भी किसी रोगी की मौत नहीं हुई। यह जानकारी स्वास्थ्य विभाग की एक बुलेटिन में दी गई। स्वास्थ्य विभाग द्वारा बृहस्पतिवार को जारी बुलेटिन के मुताबिक प्रदेश में अब तक 16,86,056 रोगी ठीक होकर छुट्टी पा चुके हैं जबकि प्रदेश में उपचाराधीन रोगियों की संख्या 342 है। गत एक दिन में कुल 2,16,629 नमूनों की जांच की गयी है जिससे प्रदेश में अब तक जांच किये गए नमूनों की संख्या बढ़कर 7,12,89,637 हो गई है। इस बीच मुख्यमंत्री योगी आदित्यनाथ ने बृहस्पतिवार को कहा कि राज्य सरकार के प्रभावी प्रयासों से प्रदेश में कोरोना वायरस संक्रमण की स्थिति नियंत्रण में है। उन्होंने विभिन्न राज्यों में तेजी से बढ़ रहे कोविड-19 के मामलों के दृष्टिगत कोरोना वायरस के प्रति अतिरिक्त सतर्कता बरतने पर बल दिया। मुख्यमंत्री बृहस्पतिवार को एक उच्चस्तरीय बैठक में प्रदेश में कोविड-19 की स्थिति की समीक्षा कर रहे थे। उन्होंने कहा कि लगातार कोशिशों से संक्रमण दर न्यूनतम स्तर पर है। कोरोना वायरस के सम्बन्ध में थोड़ी लापरवाही भी भारी पड़ सकती है। उन्होंने बस स्टेशन, रेलवे स्टेशन तथा हवाई अड्डों पर पूरी सक्रियता के साथ जांच करने के निर्देश दिए। उन्होंने कहा कि पुलिस को चेतावनी जारी करनी चाहिए ताकि दुकानें रात में 10 बजे तक बंद हो जाएं। उन्होंने कहा कि लोगों को भी अनावश्यक सड़कों पर नहीं घूमना चाहिए। बैठक में मुख्यमंत्री को अवगत कराया गया वर्तमान में प्रदेश में कोरोना वायरस के उपचाराधीन मरीजों की संख्या 342 है। जनपद अलीगढ़, बांदा, बिजनौर, एटा, फर्रुखाबाद, फतेहपुर, गोण्डा, हमीरपुर, हरदोई, कानपुर देहात, महोबा, मऊ, रामपुर, संतकबीरनगर, शाहजहांपुर तथा उन्नाव में वर्तमान में कोविड-19 का एक भी मरीज नहीं है। ये भी पढ़ें